তথ্যবিবরণী নম্বর : ৫৭

**ছাত্রলীগের অন্তর্নিহিত শক্তি জনগণের আস্থা, ভালোবাসা ও শ্রদ্ধা**

 **-- গণপূর্ত প্রতিমন্ত্রী**

ময়মনসিংহ, ২০ পৌষ (৪ জানুয়ারি) :

গৃহায়ন ও গণপূর্ত প্রতিমন্ত্রী শরীফ আহমেদ বলেছেন, বাংলাদেশ ছাত্রলীগের চলার পথের অন্তর্নিহিত শক্তি জনগণের আস্থা, ভালবাসা ও শ্রদ্ধা।

আজ ছাত্রলীগের ৭৫তম প্রতিষ্ঠাবার্ষিকী উপলক্ষ্যে ময়মনসিংহের ফুলপুর উপজেলা ছাত্রলীগ আয়োজিত এক আলোচনা সভায় প্রধান অতিথির বক্তব্যে প্রতিমন্ত্রী একথা বলেন।

শরীফ আহমেদ বলেন, প্রতিষ্ঠালগ্ন হতেই ছাত্রলীগ সাধারণ মানুষের অধিকার রক্ষা, গণতান্ত্রিক আন্দোলন এবং মানুষের কল্যাণে কাজ করে আসছে। পঁচাত্তর বছরের দীপ্ত পথ চলায় ছাত্রলীগ মানুষের আশা-আকাঙ্ক্ষা ও প্রত্যাশার প্রাণকেন্দ্রে পরিণত হয়েছে।

প্রতিমন্ত্রী আরো বলেন, বাহান্নর ভাষা আন্দোলন, চুয়ান্নর যুক্তফ্রন্ট নির্বাচন, বাষট্টির শিক্ষা কমিশন বিরোধী আন্দোলন, ছেষট্টির ছয় দফা, ঊনসত্তরের গণঅভ্যুত্থান, একাত্তরের মহান মুক্তিযুদ্ধ এবং স্বাধীনতা পরবর্তী সকল গণতান্ত্রিক আন্দোলনে ছাত্রলীগ সামনের সারিতে থেকে অংশগ্রহণ করেছে এবং নেতৃত্ব দিয়েছে। এদেশের গণতন্ত্রের বিকাশ, অর্থনৈতিক উন্নয়ন এবং সাধারন মানুষের অধিকার প্রতিষ্ঠায় ছাত্রলীগের অনন্য ভূমিকা রয়েছে। দেশ ও জাতি আজীবন ছাত্রলীগের এই ভূমিকার কথা স্মরণ করবে। যেকোনো ক্রান্তিকালে এবং সংকট উত্তরণে ছাত্রলীগের কার্যকর ভূমিকা জনগণ প্রত্যাশা করে। এই প্রত্যাশা জনগণের আস্থা, ভালোবাসা ও শ্রদ্ধা থেকে উদ্ভূত।

অনুষ্ঠানে ফুলপুর উপজেলা আওয়ামী লীগের বিভিন্ন অঙ্গ ও সহযোগী সংগঠনের নেতৃবৃন্দসহ বিপুল সংখ্যক নেতাকর্মী উপস্থিত ছিলেন।

#

রেজাউল/এনায়েত/রফিকুল/সেলিম/২০২৩/২২৪৫ ঘণ্টা

তথ্যবিবরণী নম্বর : ৫৬

**বিদ্যুৎ প্রতিমন্ত্রীর ভারতের পেট্রোলিয়াম ও প্রাকৃতিক গ্যাস মন্ত্রীর সাথে সাক্ষাৎ**

ঢাকা, ২০ পৌষ (৪ জানুয়ারি) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ আজ দিল্লীতে ভারতের পেট্রোলিয়াম ও প্রাকৃতিক গ্যাস এবং আবাসন ও নগর বিষয়ক মন্ত্রী হারদীপ পুরি’র সাথে সৌজন্য সাক্ষাৎ করেছেন। এ সময় তাঁরা পারস্পারিক স্বার্থসংশ্লিষ্ট বিভিন্ন বিষয় নিয়ে আলোচনা করেন।

 বিদ্যুৎ, জ্বালানি ও খনিজ সম্পদ প্রতিমন্ত্রী বাংলাদেশের জ্বালানি খাতের সার্বিক অবস্থা আলোকপাত করেন। তিনি বলেন, ভারত থেকে সাশ্রয়ী মূল্যে জ্বালানি পেতে চাই। ইতিবাচক আলোচনার প্রেক্ষিতে সহযোগিতার ক্ষেত্র আরো বাড়বে। এ সময় ডিজেল আমদানি, ভারত-বাংলাদেশ ফ্রেন্ডশিপ পাইপলাইন, ইঞ্জিনিয়ার্স ইন্ডিয়া লিমিটেড (EIL), জ্বালানি সহযোগিতা বৃদ্ধি, অভিজ্ঞতা বিনিময়, প্রশিক্ষণ ও মানব সম্পদ উন্নয়ন, এলএনজি আমদানি, অফসোর গ্যাস অনুসন্ধান ইত্যাদি বিষয় নিয়ে প্রতিমন্ত্রী আলোচনা করেন।

 ভারতের পেট্রোলিয়াম ও প্রাকৃতিক গ্যাস এবং আবাসন ও নগর বিষয়ক মন্ত্রী আগামী ফেব্রুয়ারিতে ভারতের জ্বালানি সপ্তাহে বিদ্যুৎ, জ্বালানি ও খনিজ সম্পদ প্রতিমন্ত্রীকে আমন্ত্রন জানিয়ে বলেন, জ্বালানি সহযোগিতার ক্ষেত্র বাড়াতে ভারত, বাংলাদেশের সাথে নিবিড়ভাবে কাজ করবে। বাংলাদেশ জ্বালানি বাজার উন্মুক্ত করতে চাইলে ভারত প্রয়োজনীয় সহযোগিতা করবে। এ সময় তিনি বলেন, পেট্রোলিয়াম ইনস্টিটিউটের আধুনিকায়ন ও মানব সম্পদ উন্নয়নে একসাথে কাজ করা যেতে পারে।

 আলোচনাকালে অন্যান্যের মাঝে বিদ্যুৎ সচিব মোঃ হাবিবুর রহমান, পিডিবির চেয়ারম্যান মোঃ মাহবুবুর রহমান ও ভারতে নিযুক্ত বাংলাদেশের হাইকমিশনার মোঃ মোস্তাফিজুর রহমান উপস্থিত ছিলেন।

#

আসলাম/সিরাজ/রাহাত/এনায়েত/মোশারফ/মাহমুদ/জয়নুল/২০২২/১৯৫০ঘণ্টা

তথ্যবিবরণী নম্বর : ৫৫

**সাত নিত্যপণ্যের মজুত, সরবরাহ ও মূল্য স্বাভাবিক রাখতে পদক্ষেপ নেয়া হয়েছে**

 **--- বাণিজ্যমন্ত্রী**

ঢাকা, ২০ পৌষ (৪ জানুয়ারি) :

 বাণিজ্যমন্ত্রী টিপু মুনশি বলেছেন, পবিত্র রমজান মাস সামনে রেখে সাতটি নিত্যপ্রয়োজনীয় পণ্যের মজুত, সরবরাহ ও মূল্য স্বাভাবিক রাখতে প্রয়োজনীয় পদক্ষেপ গ্রহণ করা হয়েছে। বিগত বছরগুলোর অভিজ্ঞতার আলোকে চাহিদা মোতাবেক ভোজ্য তেল, চিনি, মশুর ডাল, ছোলা, পেঁয়াজ, খেজুর, চাল-গম এর মতো নিত্যপ্রয়োজনীয় পণ্যের বিষয়ে প্রয়োজনীয় ব্যবস্থা নেয়া হয়েছে।

 মন্ত্রী আজ সচিবালয়ে বাণিজ্য মন্ত্রণালয়ের সম্মেলন কক্ষে দ্রব্যমূল্য ও বাজার পরিস্থিতি পর্যালোচনা সংক্রান্ত টাস্কফোর্স কমিটির ৫ম সভায় উপস্থিত থেকে এসব কথা বলেন।

 মন্ত্রী বলেন, নিত্যপ্রয়োজনীয় পণ্য আমদানিতে এলসি খোলার সুবিধার্থে নির্দিষ্ট পরিমাণ ডলার রাখার জন্য ব্যবসায়ীগণ প্রস্তাব দিয়েছেন। অনেক ব্যবসায়ী চিনির ওপর আরোপিত ট্যাক্স ও ভ্যাট প্রত্যাহারের দাবি জানিয়েছেন। দেশের মানুষের সুবিধার জন্য বিষয়গুলো নিয়ে সরকার সঠিক সিদ্ধান্ত গ্রহণ করবে। আমরা প্রতিবেশী দেশ ভারত থেকে যে সকল পণ্য আমদানি করে থাকি সেগুলো পূর্বে না জানিয়ে হঠাৎ করে রপ্তানি বন্ধ না করার বিষয়ে ভারত সরকারকে জানানো হয়েছে। এছাড়া, বাংলাদেশের চাহিদা মোতাবেক নিত্যপ্রয়োজনীয় পণ্য সরবরাহের নিশ্চয়তা দিয়েছে ভারত সরকার। সবদিক বিবেচনায় বলা যায়, আগামী দিনগুলোতে আমাদের নিত্যপ্রয়োজনীয় কোনো পণ্যের সংকট হবে না, মূল্য স্বাভাবিক থাকবে। এছাড়া পরিস্থিতি স্বাভাবিক রাখতে বাজার অভিযান জোরদার করা হবে।

 বাণিজ্য মন্ত্রণালয়ের সিনিয়র সচিব তপন কান্তি ঘোষের সভাপতিত্বে সভায় প্রধানমন্ত্রীর বেসরকারি শিল্প ও বিনিয়োগ বিষয়ক উপদেষ্টা সালমান ফজলুর রহমান বলেন, দেশের মানুষের নিত্যপ্রয়োজনীয় পণ্যের সরবরাহ ও স্বাভাবিক মূল্য নিশ্চিত করতে সরকার সবধরনের পদক্ষেপ গ্রহণ করেছে। পণ্যের সঠিক মূল্য নির্ধারণের ক্ষেত্রে সতর্ক হতে হবে। যাতে ন্যায়সংগত মূল্য নিশ্চিত করা যায়। সরকার সার্বিক বিষয়ে অবগত আছে, নিত্যপ্রয়োজনীয় পণ্য আমদানিতে এলসি খোলাসহ সবধরনের সহযোগিতা সরকার প্রদান করবে। তিনি সকল ব্যবসায়ীকে সততার সাথে ব্যবসা পরিচালনার আহ্বান জানান।

 এসময় বাংলাদেশ ট্রেড এন্ড ট্যারিফ কমিশনের চেয়ারম্যান মাহফুজা আক্তার, বাংলাদেশ প্রতিযোগিতা কমিশনের চেয়ারপার্সন প্রদীপ রঞ্জন চক্রবর্তী, ট্রেডিং করপোরেশন অভ্ বাংলাদেশ (টিসিবি) এর চেয়ারম্যান ব্রিগেডিয়ার জেনারেল মোঃ আরিফুল হাসান, জাতীয় ভোক্তা অধিকার সংরক্ষণ অধিদপ্তরের মহাপরিচালক এ এইচ এম সফিকুজ্জামানসহ সংশ্লিষ্ট প্রতিষ্ঠানসমূহের ঊর্ধ্বতন কর্মকর্তাগণ উপস্থিত ছিলেন।

#

বকসী/সিরাজ/রাহাত/মোশারফ/মাহমুদ/জয়নুল/২০২২/১৯০০ঘণ্টা

তথ্যবিবরণী নম্বর: ৫৪

**গণযোগাযোগ অধিদপ্তরে চতুর্থ শিল্প বিপ্লবের চ্যালেঞ্জ ও সম্ভাবনা বিষয়ক কর্মশালা অনুষ্ঠিত**

ঢাকা, ২০ পৌষ (৪ জানুয়ারি) :

 ‘চতুর্থ শিল্প বিপ্লবের চ্যালেঞ্জ মোকাবিলায় ই-গভর্নেন্স এর ক্ষেত্র সম্প্রসারণ’ শীর্ষক দিনব্যাপী এক কর্মশালা গণযোগাযোগ অধিদপ্তরের উদ্যোগে ঢাকায় তথ্য ভবনে অনুষ্ঠিত হয়েছে। কর্মশালায় গণযোগাযোগ অধিদপ্তরের ১০ম ও তদূর্ধ্ব গ্রেডের কর্মকর্তাগণ এবং ৬৮টি তথ্য অফিসের অফিস প্রধানগণ ভার্চুয়ালি যুক্ত হন।

অধিদপ্তরের মহাপরিচালক মোঃ জসীম উদ্দিনের সভাপতিত্বে কর্মশালার উদ্বোধনী পর্বে প্রধান অতিথি ছিলেন তথ্য ও সম্প্রচার মন্ত্রণালয়ের সচিব মোঃ হুমায়ুন কবীর খোন্দকার। মূল প্রবন্ধ উপস্থাপন করেন ঢাকা বিশ্ববিদ্যালয়ের তথ্যপ্রযুক্তি ইনস্টিটিউটের অধ্যাপক ড. বি এম মইনুল হোসেন। কর্মশালায় বাংলাদেশে চতুর্থ শিল্প বিপ্লবের উপাদানসমূহ যেমন রোবোটিক্স, আইওটি এবং আর্টিফিশিয়াল ইন্টেলিজেন্সের প্রয়োগের নানা ক্ষেত্র, চ্যালেঞ্জ ও সম্ভাবনা নিয়ে আলোচনা হয়।

তথ্য ও সম্প্রচার সচিব প্রধান অতিথির বক্তব্যে বলেন, প্রধানমন্ত্রী শেখ হাসিনার নেতৃত্বে ডিজিটাল বাংলাদেশ এখন বাস্তব। ২০৪১ সালের মধ্যে বাংলাদেশকে উন্নত, সমৃদ্ধ ও স্মার্ট বাংলাদেশে পরিণত করতে সকল সরকারি কর্মকর্তাকে চতুর্থ শিল্প বিপ্লব সম্পর্কে যথাযথ জ্ঞান রাখতে হবে।

মোঃ হুমায়ুন কবীর খোন্দকার আরো বলেন, কোভিড মহামারি চলাকালে অনলাইনে অসংখ্য সভা অনুষ্ঠান, ই-ফাইলে সরকারি কার্যাদি সম্পন্ন করা, শিক্ষা কার্যক্রম চালিয়ে নেওয়া, ৫০ লাখ পরিবারে প্রধানমন্ত্রী শেখ হাসিনার সহায়তা হিসেবে আড়াই হাজার টাকা সরাসরি পৌঁছে দেওয়া ইত্যাদির মাধ্যমে জনগণ ডিজিটাইজেশনের সুফল পেয়েছে। ভূমি ব্যবস্থাপনায় ই-নামজারির ফলে দুর্নীতি কমেছে। তিনি বলেন, চতুর্থ শিল্প বিপ্লবে অনেকেই কাজ হারাবে তবে অনেক নতুন নতুন ক্ষেত্র তৈরি হবে। নতুন কর্মক্ষেত্রের উপযোগী দক্ষ জনশক্তি গড়ে তুলতে হবে।

#

ফাহিমা/সিরাজ/রাহাত/মোশারফ/মাহমুদ/লিখন/২০২২/১৮৪৬ঘন্টা

তথ্যবিবরণী নম্বর : ৫৩

**দেশকে স্বপ্নের ঠিকানায় নিতে ভূমিকা রাখবে ছাত্রলীগ**

 **--- তথ্য ও সম্প্রচার মন্ত্রী**

ঢাকা, ২০ পৌষ (৪ জানুয়ারি) :

 ‘অতীতের গৌরবোজ্জ্বল পথ বেয়ে ছাত্রলীগ ভবিষ্যতে বাংলাদেশকে স্বপ্নের ঠিকানায় পৌঁছাতে ভূমিকা রাখবে’ এ প্রত্যাশা ব্যক্ত করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ ।

 আজ সচিবালয়ে সাংবাদিকদের সাথে আলাপকালে বাংলাদেশ ছাত্রলীগের ৭৫তম প্রতিষ্ঠাবার্ষিকী উপলক্ষ্যে মন্ত্রী এ আশা প্রকাশ করেন। ড. হাছান মাহ্‌মুদ বলেন, ‘আজকে ৪ঠা জানুয়ারি ছাত্রলীগের প্রতিষ্ঠাবার্ষিকী। ছাত্রলীগের মিছিলের পেছনের সারির কর্মী হিসেবে আমার রাজনীতি শুরু হয়েছিল। সুতরাং আজকে ছাত্রলীগের প্রতিষ্ঠাবার্ষিকীর এ দিনে ছাত্রলীগের সমস্ত নেতাকর্মীদের, সাবেক ছাত্রলীগ নেতাকর্মীদের সবাইকে আমি অভিনন্দন ও শুভেচ্ছা জানাই।’

 ‘বাংলাদেশের ইতিহাস আর ছাত্রলীগের ইতিহাস অঙ্গাঙ্গিভাবে জড়িত’ উল্লেখ করে মন্ত্রী বলেন, ‘বাংলাদেশে আমাদের বাঙালি জাতির স্বাধিকার আন্দোলন থেকে শুরু করে স্বাধীনতা সংগ্রাম ও পরবর্তী সময়ে দেশ গঠনসহ সবক্ষেত্রে ছাত্রলীগ অগ্রণী ভূমিকা পালন করেছে। সেই অতীতের গৌরবোজ্জ্বল পথ বেয়ে ভবিষ্যতে বাংলাদেশকে স্বপ্নের ঠিকানায় পৌঁছাতে ছাত্রলীগ ভূমিকা রাখবে -সেটিই আমার প্রত্যাশা।’

 এ সময় সাংবাদিকরা বিএনপির আগামী কর্মসূচির ঘোষণা নিয়ে প্রশ্ন করলে মন্ত্রী বলেন, ‘আমরা বিএনপির সমস্ত কর্মসূচির সময় সতর্ক দৃষ্টি রাখবো, প্রয়োজনে সতর্ক পাহারায় থাকবো এবং এই দেশে আর কখনো ২০১৩, ১৪, ১৫ সালের মতো পরিস্থিতি কাউকে তৈরি করতে দেবো না।’

**তথ্যমন্ত্রীর সাথে প্রণয় ভার্মার সাক্ষাৎ**

 এর আগে ভারতের হাইকমিশনার প্রণয় ভার্মা সচিবালয়ে তথ্য ও সম্প্রচার মন্ত্রী ড. হাছান মাহ্‌মুদের সাথে সাক্ষাৎ করেন। বৈঠক শেষে মন্ত্রী সাংবাদিকদের জানান, ‘সিনেমা ইন্ডাস্ট্রি, টেলিভিশন ইন্ডাস্ট্রি, কানেকটিভিটি এগুলো নিয়ে আলোচনা হয়েছে। বিশেষ করে ভারতের ত্রিপুরা, দিল্লি ও অন্যান্য রাজ্যে আমাদের টেলিভিশন চ্যানেলগুলো প্রচারে তেমন কোনো অসুবিধা না থাকলেও পশ্চিমবাংলায় দেখাতে পারে না। মূলত সেখানকার কেব্ল অপারেটররা শুরুতেই কয়েক কোটি টাকা এবং বছরপ্রতি কোটি টাকা দাবি করে, যা আমাদের চ্যানেলগুলোর পক্ষে দেওয়া সম্ভব না। সে প্রেক্ষিতে কেন্দ্র সরকারের পক্ষ থেকে কিছু করা যায় কী না, সে বিষয়ে আমরা আলোচনা করেছি। পাশাপাশি বঙ্গবন্ধু বায়োপিক, দু’দেশের যোগাযোগ বিশেষ করে আগরতলা, আখাউড়া ট্রেন রুটের অগ্রগতি, আমাদের ইকোনোমিক জোনগুলোতে ভারতের বিনিয়োগসহ অন্যান্য বিষয়ে আলোচনা হয়েছে।’

 আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেন, ‘ভারতের সাথে আমাদের সম্পর্ক বহুমাত্রিক এবং সেই সম্পর্ক রক্তের অক্ষরে লেখা। আমাদের মহান মুক্তিযুদ্ধে ভারতীয় সৈন্য এবং নাগরিকরা আমাদের সাথে জীবন দিয়েছে। সুতরাং দু’দেশের মানুষে মানুষে যোগাযোগ কীভাবে আরো বৃদ্ধি করা যায়, অনেক মানুষ চিকিৎসার জন্য বাংলাদেশ থেকে যায় কিন্তু ভিসা পেতে দেরি হয়, সেটিকে আরো কীভাবে সহজীকরণ করা যায় সে বিষয়গুলো নিয়ে আলোচনা করেছি এবং হাইকমিশনার এ সকল বিষয়ে আন্তরিকভাবে কাজ করবেন বলেছেন।

 ভারতের হাইকমিশনার প্রণয় ভার্মা সাংবাদিকদের বলেন, ‘বাংলাদেশের তথ্য ও সম্প্রচারমন্ত্রীর সাথে এটিই আমার প্রথম সাক্ষাৎ। অত্যন্ত আন্তরিকতাপূর্ণ আলোচনা হয়েছে। মুক্তিযুদ্ধে বাংলাদেশ ও ভারতের মানুষের আত্মত্যাগের মাধ্যমে দু’দেশের মধ্যে যে অনন্য বন্ধন রচিত হয়েছে, গত এক দশকে বাংলাদেশের প্রধানমন্ত্রী শেখ হাসিনা এবং ভারতের প্রধানমন্ত্রী নরেন্দ্র মোদি সেই সম্পর্ককে নতুন উচ্চতায় নিয়ে গেছেন। তাদের নির্দেশিত বিভিন্ন বিষয় বাস্তবায়ন এবং মানুষে মানুষে সম্পর্ক ঘনিষ্ঠতর করার বিষয়ে আমরা আলোচনা করেছি।’

#

আকরাম/সিরাজ/রাহাত/মোশারফ/মাহমুদ/জয়নুল/২০২২/১৮২০ঘণ্টা

তথ্যবিবরণী নম্বর :৫২

**সৃষ্টিশীল কাজে পৃষ্ঠপোষকতা বাড়াতে হবে**

 **--সমাজকল্যাণ মন্ত্রী**

ঢাকা, ২০ পৌষ (৪ জানুয়ারি) :

সমাজকল্যাণ মন্ত্রী নুরুজ্জামান আহমেদ বলেছেন, সমাজের কল্যাণে শুভ কাজ করার জন্য সৃষ্টিশীল মানুষ দরকার। আমাদের সৃষ্টিশীল কাজে পৃষ্ঠপোষকতা বাড়াতে হবে।

মন্ত্রী আজ রাজধানীর তেজগাঁওস্থ টাইমস মিডিয়া ভবনে চ্যানেল 24 এর আয়োজনে কাতার বিশ্বকাপ ফুটবল আসরকে কেন্দ্র করে ‘বিশ্বকাপের গল্প’ অনুষ্ঠানের বিজয়ী প্রতিযোগীদের মাঝে পুরস্কার বিতরণ অনুষ্ঠানে প্রধান অতিথির বক্তব্যে এ কথা বলেন।

মন্ত্রী বলেন, সৃষ্টিশীল কাজের মাধ্যমে সমাজের কল্যাণে ব্রতী হতে হবে। এ ক্ষেত্রে গণমাধ্যমসহ অন্যরা পৃষ্ঠপোষকতা করলে এসব কাজ আরো বেগবান হবে। মন্ত্রী এই আয়োজনের জন্য চ্যানেল 24 কর্তৃপক্ষকে ধন্যবাদ জানিয়ে বলেন, তাদের এই আয়োজনের মাধ্যমে বিশ্বকাপ ফুটবলের অনেক অজানা গল্প জানার সুযোগ পেয়েছেন খেলাপ্রেমীরা।

মন্ত্রী আরো বলেন, এই পুরস্কার আমাদের জাতীয় জীবনে এবং আগামী দিনে ডিজিটাল বাংলাদেশ গড়ার লক্ষ্যে প্রধানমন্ত্রী শেখ হাসিনার যে দীক্ষা তা বাস্তবায়নে ভূমিকা রাখবে। ভবিষ্যৎ প্রজন্মকে সুন্দরভাবে জীবন সাজাতে এই আয়োজন সহায়ক হবে বলেও মন্তব্য করেন মন্ত্রী।

উল্লেখ্য, বিশ্বকাপ ফুটবল আসরের পুরো সময় চ্যানেল 24 ডিজিটাল মিডিয়ার পাঠকরা খেলা সম্পর্কে

তাদের লেখা পাঠান। সেসব লেখা বাছাই করে প্রকাশ করা হয়। বিশ্বকাপের আসর শেষে পাঠকদের মধ্য থেকে লটারির মাধ্যমে নির্বাচন করা হয় ১০ জন বিজয়ী।

‘বিশ্বকাপের গল্প’ প্রতিযোগিতার বিজয়ীরা হলেন মাজহারুল ইসলাম শামীম (ফেনী সরকারি কলেজ), শাহরিয়ার নাসের (নোয়াখালী বিজ্ঞান ও প্রযুক্তি বিশ্ববিদ্যায়), আবু হানিফ (জগন্নাথ বিশ্ববিদ্যায়) আব্দুল্লাহ ইমরান (সাভার, ঢাকা), মোহাম্মাদ আরিফ (দিনাজপুর), গোলাম মোস্তফা (ময়মনসিংহ), গাজী আনিস (ঢাকা), নবাব হোসেন (জগন্নাথ বিশ্ববিদ্যালয়), ফায়যার মোহাম্মাদ শাওলিন (জাহাঙ্গীর নগর বিশ্ববিদ্যালয়) ও শাহজাদা সেলিম রেজা (মানিকগঞ্জ।

পরে মন্ত্রী বিশ্বকাপের গল্প অনুষ্ঠানের বিজয়ী প্রতিযোগীদের মাঝে পুরস্কার বিতরণ করেন।

#

জাকির/সিরাজ/রাহাত/মোশারফ/মাহমুদ/লিখন/২০২২/১৮৪১ঘন্টা

তথ্যবিবরণী নম্বর : ৫১

**কোভিড-১৯ সংক্রান্ত সর্বশেষ প্রতিবেদন**

ঢাকা, ২০ পৌষ (৪ জানুয়ারি) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ২১ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৬২ শতাংশ। এ সময় ৩ হাজার ৪০৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪০ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৮ হাজার ১৪২ জন।

#

কবীর/রাহাত/মোশারফ/মাহমুদ/রেজাউল/২০২২/১৭০৫ ঘণ্টা

তথ্যবিবরণী নম্বর : ৫০

**রাষ্ট্রপতির প্রেস সচিব পদে জয়নাল আবেদীনের পুনর্নিয়োগ**

ঢাকা, ২০ পৌষ (৪ জানুয়ারি) :

রাষ্ট্রপতি মোঃ আবদুল হামিদের প্রেস সচিব পদে মোঃ জয়নাল আবেদীন পুনরায় চুক্তিভিত্তিক নিয়োগ পেয়েছেন। আগামী ১১ জানুয়ারি থেকে ১০ জুলাই পর্যন্ত এই নিয়োগ দিয়েছে সরকার।

আজ জনপ্রশাসন মন্ত্রণালয় এ সংক্রান্ত এক প্রজ্ঞাপন জারি করেছে।

প্রজ্ঞাপনে বলা হয়েছে, সরকারি চাকরি আইন, ২০১৮ এর ধারা-৪৯ অনুযায়ী মহামান্য রাষ্ট্রপতির প্রেস সচিব পদে চুক্তিভিত্তিক নিয়োজিত মোঃ জয়নাল আবেদীন (মহামান্য রাষ্ট্রপতির ১০% কোটায় নিয়োগপ্রাপ্ত সচিব)-কে তাঁর বর্তমান চুক্তির ধারাবাহিকতায় ও অনুরূপ শর্তে ১১ জানুয়ারি ২০২৩ থেকে ১০ জুলাই ২০২৩ পর্যন্ত অথবা যোগদানের তারিখ থেকে পরবর্তী ৬ মাস মেয়াদে একই পদে পুনরায় চুক্তিভিত্তিক নিয়োগ প্রদান করা হলো।

#

শিপলু/অনসূয়া/পরীক্ষিৎ/শাম্মী/রবি/শামীম/২০২৩/১৫২০ঘণ্টা

তথ্যবিবরণী নম্বর : ৪৯

**উন্নয়নের ধারা অব্যাহত রাখতে বর্তমান সরকারের ধারাবাহিকতা দরকার**

 **-বস্ত্র ও পাট মন্ত্রী**

ঢাকা, ২০ পৌষ (৪ জানুয়ারি) :

 বস্ত্র ও পাট মন্ত্রী গোলাম দস্তগীর গাজী, বীরপ্রতীক বলেছেন, পদ্মা সেতু, মেট্রোরেল, বঙ্গবন্ধু টানেলসহ সারা দেশের উন্নয়নের ধারা অব্যাহত রাখতে বর্তমান সরকারের ধারাবাহিকতা দরকার। সিঙ্গাপুর বা মালয়েশিয়ায় আজকের এ উন্নয়ন সেদেশে সরকারের ধারাবাহিকতার ফলেই সম্ভব হয়েছে। উন্নয়নের এই ধারা অব্যাহত রাখতে আগামীতে বর্তমান সরকারের ধারাবাহিকতা রাখতে হবে।

 আজ রাজধানীর ইঞ্জিনিয়ার্স ইনস্টিটিউশন, বাংলাদেশ (আইইবি) এর উদ্যোগে ‘Bangabandhu's Vision on Industrialization in Bangladesh: Opportunities & Challenges for 4IR and Beyon’ শীর্ষক সেমিনারে প্রধান অতিথির বক্তব্যে তিনি একথা বলেন।

 মন্ত্রী বলেন, সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান উন্নত ও সমৃদ্ধ সোনার বাংলা গড়ার স্বপ্ন দেখেছিলেন। দেশীয় কাঁচামালভিত্তিক শিল্পায়নের ধারা জোরদার করে কৃষি ও শিল্পখাতের -- বাংলাদেশের অর্থনীতি শক্তিশালী করাই ছিল বঙ্গবন্ধুর আজীবন লালিত স্বপ্ন। তিনি বলেন, বিশ্বব্যাপী সংগঠিত চতুর্থ শিল্পবিপ্লবের চ্যালেঞ্জ মোকাবিলায় নতুন প্রজন্মকে দক্ষমানব সম্পদ হিসেবে গড়ে তুলতে হবে। বর্তমান সরকার দক্ষ মানবসম্পদ তৈরি করতে সরকারি পর্যায়ে আধুনিক প্রযুক্তিনির্ভর বিভিন্ন পর্যায়ের কারিগরি প্রশিক্ষণ ইনস্টিটিউট এবং বিভিন্ন ধরনের ফ্যাশন ডিজাইন ইনস্টিটিউট স্থাপন ও পরিচালনা করছে।

 মন্ত্রী বলেন, বঙ্গবন্ধুর সুযোগ্য উত্তরাধিকার প্রধানমন্ত্রী জননেত্রী শেখ হাসিনা জাতির পিতার স্বপ্নকে বাস্তবে রূপায়ণের লক্ষ্যে জাতিকে ঐক্যবদ্ধ করে শিল্পসমৃদ্ধ উন্নত সোনার বাংলা গড়ার পথে অগ্রসর হচ্ছেন। এ লক্ষ্যে তিনি বাংলাদেশকে সমৃদ্ধির কাঙ্ক্ষিত গন্তব্যে নিয়ে যেতে নিরন্তর প্রচেষ্টা চালিয়ে যাচ্ছেন।

 চতুর্থ শিল্প বিপ্লবের চ্যালেঞ্জ মোকাবিলায় প্রকৌশলীদের সচেতন থাকতে হবে। তিনি আশা প্রকাশ করেন, বাংলাদেশের আগামীর সকল বড় বড় প্রকল্প দেশের প্রকৌশলীর মাধ্যমে বাস্তবায়ন সম্ভব হবে।

 আইইবির যন্ত্রকৌশল বিভাগের মোহাম্মদ নাসির উদ্দিনের সভাপতিত্বে অনুষ্ঠানে আইইবির প্রেসিডেন্ট মো. নুরুল হুদাসহ অন্যান্যরা উপস্থিত ছিলেন।

#

সৈকত/অনসূয়া/পরীক্ষিৎ/ডালিয়া/শাম্মী/রবি/মাসুম/২০২২/১৪৫৫ ঘণ্টা

তথ্যবিবরণী নম্বর : ৪৮

**নির্ধারিত সময়েই রাষ্ট্রপতি নির্বাচন হবে**

 **-আইনমন্ত্রী**

ঢাকা, ২০ পৌষ (৪ জানুয়ারি) :

 আইন, বিচার ও সংসদ বিষয়ক মন্ত্রী আনিসুল হক বলেছেন, নির্ধারিত সময়েই রাষ্ট্রপতি নির্বাচন হবে। এখন পর্যন্ত সংবিধান পাল্টানোর কোনও পরিকল্পনা সরকারের নেই।

 আজ রাজধানীর বিচার প্রশাসন প্রশিক্ষণ ইনস্টিটিউটে অধস্তন আদালতের বিচারকদের জন্য আয়োজিত এক প্রশিক্ষণ কর্মশালার উদ্বোধন শেষে সাংবাদিকদের প্রশ্নের জবাবে মন্ত্রী একথা বলেন। যুক্তরাজ্যের সহযোগিতায় এই প্রশিক্ষণ কর্মশালার আয়োজন করা হয়। চারদিনের এ কর্মশালায় বাংলাদেশের বিচার বিভাগের বিভিন্ন সমস্যা যেমন মামলাজট, মামলা ব্যবস্থাপনা, দ্রুত মামলা নিষ্পত্তির পন্থা বিষয়ে আলোচনা করা হবে।

 আইনমন্ত্রী বলেন, এখনও পর্যন্ত সংবিধান পাল্টানোর কোনও পরিকল্পনা সরকারের নেই। নির্ধারিত সময়েই রাষ্ট্রপতি নির্বাচন হবে। যেহেতু তিনি দুই টার্ম থেকেছেন, সংবিধান অনুযায়ী তিনি আর থাকতে পারেন না।

 বিএনপি নেতাদের জামিনের প্রসঙ্গে মন্ত্রী বলেন, আদালতের কাজে আইন মন্ত্রণালয় তো নয়ই, সরকারের অন্য কোনও মন্ত্রণালয়ও হস্তক্ষেপ করছে না। আদালত যদি মনে করে থাকে, যে জামিন দেওয়া যাবে, আদালত জামিন দিয়েছেন। যদি মনে করে থাকেন যে, জামিন দেওয়া যাবে না, তখন দেয়নি।

 মন্ত্রী আরো বলেন, এটা অহরহ হয়ে থাকে যে নিম্ন আদালত জামিন দেননি, উচ্চ আদালত জামিন দিয়েছেন। আবার এমনও হয়, নিম্ন আদালত জামিন দিয়েছেন, উচ্চ আদালত সেখানে হস্তক্ষেপ করে তা আটকে দিয়েছেন। এটা নতুন কিছু না এটা নিয়ে যারা অভিযোগ করছেন, তারা হয়তো জাতীয় পার্টি-বিএনপির আমল দেখেননি বা দেখলেও সেইসব অভিজ্ঞতার কথা এখন বলতে চান না।

 আইন ও বিচার বিভাগের সচিব মো. গোলাম সারওয়ার এর সভাপতিত্বে অনুষ্ঠানে যুক্তরাজ্যের হাইকোর্টের বিচারক বিচারপতি Maura McGowan ও যুক্তরাজ্যের সার্কিট জজ Khatun Sapnara বক্তৃতা করেন।

#

রেজাউল/অনসূয়া/পরীক্ষিৎ/ডালিয়া/শাম্মী/রবি/মাসুম/২০২২/১৫৩২ ঘণ্টা

নম্বর : ৪৭

**টেলিযোগাযোগ মন্ত্রীর সাথে ফিলিস্তিনের রাষ্ট্রদূতের সাক্ষাৎ**

ঢাকা, ২০ পৌষ (৪ জানুয়ারি) :

বাংলাদেশে ফিলিস্তিনের রাষ্ট্রদূত ইউসুফ এস ওয়াই রামাদান আজ সচিবালয়ে ডাক ও টেলিযোগাযোগ মন্ত্রী মোস্তাফা জব্বারের সাথে সাক্ষাৎ করেছেন। তাঁরা দ্বিপাক্ষিক স্বার্থসংশ্লিষ্ট বিভিন্ন বিষয় নিয়ে মতবিনিময় করেন।

সাক্ষাতকালে মন্ত্রী বলেন, বাংলাদেশ ফিলিস্তিনের পরীক্ষিত বন্ধু। ১৯৭২ সাল থেকেই আমরা তাদের পাশে থেকেছি। রাষ্ট্রদূত বলেন, শুরু থেকেই বাংলাদেশের সরকার ও জনগণের সহায়তা পেয়ে আসছে ফিলিস্তিন। ফিলিস্তিনের প্রতি বাংলাদেশের মানুষের অভূতপূর্ব ভালবাসা দেখে আমি অভিভূত। আমরা বিপুল পরিমাণে অর্থ সহায়তা পেয়েছি এবং এ সহায়তা অব্যাহত রয়েছে বলে তিনি এসময় উল্লেখ করেন।

#

শেফায়েত/অনসূয়া/পরীক্ষিৎ/ডালিয়া/শাম্মী/রবি/মাসুম/২০২২/১৪৪০ ঘণ্টা

তথ্যবিবরণী নম্বর : ৪৬

**শেখ হাসিনার সরকার গরিব অসহায় মানুষের পাশে আছে**

 **- খাদ্যমন্ত্রী**

ঢাকা, ২০ পৌষ (৪ জানুয়ারি) :

শেখ হাসিনার সরকার গরিব অসহায় মানুষের পাশে আছে। বর্তমান সরকারের আমলে কেউ না খেয়ে থাকবে না বলে উল্লেখ করেছেন খাদ্যমন্ত্রী সাধন চন্দ্র মজুমদার।

মন্ত্রী আজ ঢাকার আব্দুল গণি রোডে ভ্রাম্যমাণ ওএমএস (ট্রাকসেল) বিক্রয় কার্যক্রম আকস্মিক পরিদর্শনকালে উপস্থিত ভোক্তা সাধারণের উদ্দেশ্যে এসব কথা বলেন।

খাদ্যমন্ত্রী বলেন, প্রধানমন্ত্রী শেখ হাসিনার দূরদর্শিতার কারণেই আজ দেশে খাদ্য নিয়ে হাহাকার নেই এবং দেশের মানুষ কষ্টেও নেই। পৃথিবীব‍্যাপী করোনা মহামারি ও আর্থিক সংকটের মধ্যেও বাংলাদেশের মানুষের জন্য খাদ্য নিরাপত্তা নিশ্চিত করে চলেছে।

তিনি আরো বলেন, বিগত সময়ে ডিসেম্বর, জানুয়ারি ও ফেব্রুয়ারি মাসে ওএমএস-খাদ্যবান্ধব চালু থাকেনা। ভোক্তা সাধারণকে স্বস্তি দিতে সরকার এসময়ে এটা চালু রেখেছে। প্রয়োজনে সারাবছর স্বল্প আয়ের মানুষকে খাদ্য সহায়তা অব্যাহত রাখা হবে বলে তিনি ভোক্তাদের আশ্বস্ত করেন।

ওএমএস এর চাল আটা কিনতে আসা ভোক্তা সাধারণ সরকারের এএমএস কার্যক্রমের জন্য সরকারকে ধন্যবাদ জানান ও প্রধানমন্ত্রী শেখ হাসিনার জন্য দোয়া করেন। তারা ওএমএসে আরো বেশি পরিমাণ চাল আটা ও বিক্রয় কেন্দ্র সংখ্যা বাড়ানোর অনুরোধ করেন।

#

কামাল/অনসূয়া/পরীক্ষিৎ/শাম্মী/রবি/আসমা/২০২৩/১৪৩০ ঘণ্টা

তথ্যবিবরণী নম্বর : ৪৫

**রাষ্ট্রপতির শিল্প উন্নয়ন পুরস্কার উপলক্ষ্যে প্রধানমন্ত্রীর বাণী**

ঢাকা, ২০ পৌষ (৪ জানুয়ারি) :

প্রধানমন্ত্রী শেখ হাসিনা আগামীকাল ৫ জানুয়ারি ‘রাষ্ট্রপতির শিল্প উন্নয়ন পুরস্কার-২০২০’ উপলক্ষ্যেনিম্নোক্ত বাণী প্রদান করেছেন :

“শিল্প মন্ত্রণালয়ের উদ্যোগে ‘রাষ্ট্রপতির শিল্প উন্নয়ন পুরস্কার-২০২০’ প্রদান করা হচ্ছে জেনে আমি আনন্দিত। আমি এই পুরস্কারের জন্য নির্বাচিত শিল্প উদ্যোক্তাদের আন্তরিক অভিনন্দন জানাই।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান ১৯৫৬ সালে তৎকালীন সরকারের শিল্প, বাণিজ্য, শ্রম, দুর্নীতি দমন ও গ্রাম সহায়তা মন্ত্রণালয়ের মন্ত্রী থাকাকালীন সর্বপ্রথম এ অঞ্চলে শিল্প প্রসারের জন্য বিভিন্ন উদ্যোগ গ্রহণ করেন। জনগণের ভাগ্য উন্নয়নে শিল্পায়নের গুরুত্ব অনুধাবন করে তিনি ১৯৫৭ সালে ইস্ট পাকিস্তান স্মল এন্ড কটেজ ইন্ডাস্ট্রিজ (ইপসিক) প্রতিষ্ঠা করেন। স্বাধীনতার পরে তিনি তৃণমূল পর্যায়ে শ্রমঘন শিল্পায়নের ধারা বেগবান করে টেকসই ও সুষম অর্থনৈতিক উন্নয়নের পথে দেশকে এগিয়ে নিতে নানাবিধ পদক্ষেপ গ্রহণ করেন।

আওয়ামী লীগ সরকার জাতির পিতার পদাঙ্ক অনুসরণ করে দেশব্যাপী শিল্পখাতের কার্যকর বিকাশে নিরলস কাজ করে যাচ্ছে। পরিবেশবান্ধব ও পরিকল্পিত শিল্পায়নের ওপর বিশেষ গুরুত্ব দিয়ে আমরা জাতীয় শিল্পনীতি-২০২২ প্রণয়ন করেছি। পাশাপাশি খাতভিত্তিক পৃথক নীতিমালাও তৈরি করা হয়েছে। আমাদের সরকারের গৃহীত শিল্পনীতি ও কর্মসূচির ফলে দেশে টেকসই ক্ষুদ্র ও মাঝারি শিল্পসহ বিভিন্ন শিল্পখাত দ্রুত বিকশিত হচ্ছে এবং জাতীয় অর্থনীতিতে শিল্পখাতের অবদান ক্রমেই জোরদার হচ্ছে। শিল্প প্রতিষ্ঠানের বিকাশের জন্য আমরা সারাদেশে ১০০টি বিশেষ অর্থনৈতিক অঞ্চল গড়ে তুলছি। ফলে দারিদ্র্যমোচন, কর্মসংস্থান, নারীর ক্ষমতায়নসহ আর্থসামাজিক অগ্রগতির বিভিন্ন সূচকে বাংলাদেশ বিশ্বের অনেক দেশ থেকে এগিয়ে আছে। বাংলাদেশ স্বল্পোন্নত দেশ থেকে মধ্যম আয়ের দেশে উন্নীত হয়েছে। দেশের মোট জিডিপিতে শিল্পখাতের অবদান ক্রমান্বয়ে বৃদ্ধি পাচ্ছে এবং ৪০ শতাংশে উন্নীত করার লক্ষ্য নিয়ে আমরা কাজ করে যাচ্ছি।

  সারাবিশ্বে চলমান শিল্প বিপ্লবের ধারা শিল্প উৎপাদনে ব্যাপক প্রযুক্তিগত পরিবর্তন এনেছে। কৃত্রিম বুদ্ধিমত্তা ও রোবটিক টেকনোলজির ব্যবহার শিল্প উৎপাদনের ধারা পাল্টে দিয়েছে এবং পূর্বের তুলনায় উৎপাদনশীলতা অনেক বৃদ্ধি পেয়েছে। সারাবিশ্বের ন্যায় বাংলাদেশেও বেসরকারি উদ্যোক্তাদের শিল্প-কারখানায় অত্যাধুনিক প্রযুক্তির প্রয়োগ বৃদ্ধি পেয়েছে। এর ফলে ম্যানুফ্যাক্‌চারিং ও সেবা শিল্পখাতে প্রবৃদ্ধির ইতিবাচক ধারা তৈরি হয়েছে। এ ধারা এগিয়ে নিতে আমাদের সরকার সম্ভব সব ধরনের নীতি সহায়তা ও প্রণোদনা দিয়ে যাচ্ছে। এতে করে দেশের শিল্পখাত উজ্জীবিত হচ্ছে এবং জ্ঞানভিত্তিক শিল্পায়নের ধারা বেগবান হচ্ছে।

শিল্প মন্ত্রণালয়ের উদ্যোগে ‘রাষ্ট্রপতির শিল্প উন্নয়ন পুরস্কার’ প্রদানও আমাদের সরকারের পৃষ্ঠপোষকতা ও নীতি সহায়তার গুরুত্বপূর্ণ অংশ। এর মাধ্যমে আমি মনে করি, বেসরকারি খাতের উদ্যোক্তারা শিল্পখাতে তাদের সৃজনশীলতা ও উদ্ভাবনী ক্ষমতাকে কাজে লাগাতে অনুপ্রাণিত হবেন। তাঁরা নিজ নিজ শিল্প-কারখানায় নতুন প্রযুক্তির ব্যবহার ও উৎপাদনশীলতা বাড়াতে মনোযোগী হবেন এবং উৎপাদিত পণ্যের গুনগতমান আন্তর্জাতিক পর্যায়ে উন্নীত করে রপ্তানি বৃদ্ধিতেও অবদান রাখবেন। ফলে একদিকে যেমন উদ্যোক্তারা ব্যক্তিগতভাবে লাভবান হবেন, অন্যদিকে জাতীয় অর্থনীতিও সমৃদ্ধ হবে। এর মধ্য দিয়ে দেশে নতুন শিল্প স্থাপন ও কর্মসংস্থান সৃষ্টির প্রয়াস জোরদার হবে বলে আমার বিশ্বাস।

শিল্পায়নের চলমান ধারা অব্যাহত রেখে আমরা ২০৪১ সালের মধ্যে জাতির পিতার স্বপ্নের ক্ষুধা-দারিদ্র্যমুক্ত ও উন্নত-সমৃদ্ধ সোনার বাংলাদেশ বিনির্মাণে সক্ষম হবো, ইনশাল্লাহ।

আমি ‘রাষ্ট্রপতির শিল্প উন্নয়ন পুরস্কার-২০২০’ প্রদান অনুষ্ঠানের সার্বিক সাফল্য কামনা করি।

**জয় বাংলা, জয় বঙ্গবন্ধু**

বাংলাদেশ চিরজীবী হোক।”

#

সরওয়ার/অনসূয়া/পরীক্ষিৎ/শাম্মী/রবি/শামীম/২০২৩/১১০০ ঘণ্টা

তথ্যবিবরণী নম্বর : ৪৪

**রাষ্ট্রপতি শিল্প উন্নয়ন পুরস্কার উপলক্ষ্যে রাষ্ট্রপতির বাণী**

ঢাকা, ২০ পৌষ (৪ জানুয়ারি) :

 রাষ্ট্রপতি মোঃ আবদুল হামিদ আগামীকাল ৫ জানুয়ারি ‘রাষ্ট্রপতি শিল্প উন্নয়ন পুরস্কার ২০২০’ উপলক্ষ্যে নিম্নোক্ত বাণী প্রদান করেছেন :

“শিল্প মন্ত্রণালয় কর্তৃক শিল্পায়নে উল্লেখযোগ্য অবদানের স্বীকৃতিস্বরূপ ‘রাষ্ট্রপতি শিল্প উন্নয়ন পুরস্কার ২০২০’ প্রদানের উদ্যোগকে আমি স্বাগত জানাই।

দেশের সার্বিক উন্নয়নে টেকসই ও পরিবেশবান্ধব শিল্পায়ন অন্যতম নিয়ামক। সর্বকালের সর্বশ্রেষ্ঠ বাঙালি, স্বাধীনতার মহান স্থপতি, জাতির পিতা বঙ্গবন্ধু শেখ মুজিবুর রহমান ১৯৫৬ সালে কোয়ালিশন সরকারের শিল্প, বাণিজ্য, শ্রম, দুর্নীতি দমন ও গ্রাম সহায়তা দপ্তরের মন্ত্রী থাকাকালে অর্থনৈতিক বৈষম্য নিরসনকল্পে তৃণমূল পর্যায়ে শ্রমঘন শিল্প প্রতিষ্ঠার উদ্যোগ গ্রহণ করে দেশে শিল্পায়নের সূচনা করেছিলেন। স্বাধীনতা পরবর্তী সময়ে তিনি দেশীয় কাঁচামাল নির্ভর শিল্প কারখানা গড়ে তোলার মাধ্যমে শিল্পায়নের ধারা আরো এগিয়ে নেন।

মাননীয় প্রধানমন্ত্রী শেখ হাসিনার নেতৃত্বে সরকার বিগত এক যুগে বাংলাদেশে শিল্পায়ন, ব্যবসা-বাণিজ্য ও বিনিয়োগ প্রসারে নানামুখী উদ্যোগ গ্রহণ করেছে। শিল্প কারখানায় আধুনিক ও পরিবেশবান্ধব প্রযুক্তির প্রয়োগ বৃদ্ধিতে দেশে বিশ্বমানের শিল্পপণ্য উৎপাদন হচ্ছে এবং রপ্তানি বাণিজ্যে বাংলাদেশের অবদান ক্রমেই সুসংহত হচ্ছে। পদ্মা সেতু কর্ণফুলী টানেলের মতো যোগাযোগ অবকাঠামো নির্মাণ, বিনিয়োগ সহায়ক কর ও শুল্ক কাঠামো, বিদেশি বিনিয়োগের জন্য বিশেষ প্রণোদনাসহ সরকারের বিভিন্ন উদ্যোক্তাবান্ধব ও সৃজনশীল কর্মসূচির ফলে বাংলাদেশ বিশ্বে বিনিয়োগের জন্য অন্যতম আকর্ষণীয় গন্তব্যে পরিণত হয়েছে।

চতুর্থ শিল্পবিপ্লবের চ্যালেঞ্জ মোকাবিলায় সরকারি-বেসরকারি সমন্বিত প্রয়াসে জালানি সাশ্রয়ী প্রযুক্তির ব্যবহার, জ্ঞানভিত্তিক ও উদ্ভাবনী উদ্যোগ, দীর্ঘমেয়াদী নীতি-কৌশল ও কর্মপরিকল্পনা গ্রহণ ও বাস্তবায়ন অতীব জরুরি। বেসরকারি খাতে উৎপাদনশীলতা বৃদ্ধি ও সৃজনশীলতাকে উৎসাহিত করার লক্ষ্যে শিল্প মন্ত্রণালয় বিভিন্ন ক্যাটাগরিতে ‘রাষ্ট্রপতি শিল্প উন্নয়ন পুরস্কার’ প্রদান করে থাকে। এ বছর সম্মাননাপ্রাপ্ত শিল্পোদ্যোক্তাদের আমি আন্তরিক শুভেচ্ছা ও অভিনন্দন জানাচ্ছি। রাষ্ট্রীয়ভাবে শিল্প উদ্যোক্তাদের সম্মাননা প্রদান আধুনিক প্রযুক্তিভিত্তিক শিল্পায়নের চলমান ধারাকে সুসংহত করবে এবং সামগ্রিক অর্থনৈতিক অগ্রগতির প্রক্রিয়াকে আরো বেগবান করবে – এটাই সকলের প্রত্যাশা।

আমি ‘রাষ্ট্রপতি শিল্প উন্নয়ন পুরস্কার ২০২০’ প্রদান অনুষ্ঠানের সাফল্য কামনা করি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/অনসূয়া/শাম্মী/রবি/আসমা/২০২৩/১১০০ ঘণ্টা